vidéo-Tagrest di tmurt n Yiqbayliyen
Tansa Talsa
Akken kan yekcem Yennayer, tawwurt n useggas, igenni yebra-d i imeččimen n udfel, ɣef tɣaltin d idurar aɛlayen azal n 700 n yimitrat di tmurt n Leqbayel.
Acḥal-aya tura ur d-yewwit ara ugeffur, tekkaw tmurt, Lɣaci ikcem-iten lḥir amek ara mmagren anebdu ma yella ur d-aɣli tiqit n waman, isegna ttɛeddayen, maɛna ugin ad ẓẓmin aman. D aseḍmaɛ kan, mi dd-teɣli tiqit isumm-itt wakal yeffuden, mi d-yewwet ugeffur, didin tekkaw tmurt. Ula d imekrazen ttrun ugaden ayen ẓẓan ad yeqqar.
Yal wa amek tt-id-yewwi, wa yettxemmim i wass-a, wayeḍ i wayen d iteddun, lɣaci stufan. Wa yeqqar : « Iqussaɣ-d Sidi Rebbi, yefka-aɣ-d ɣef leḥsab n wulawen… ». Wa yeqqar : « Incallah ad d-aɣlin waman… », wa yeqqar : « Taxriḍt n Sidi Rebbi tewseɛ ».
Ɣef akken d qqaren imezwura, tagrest yezmer ad tezwir, yezmer ad tegri. Amek ! Ad tezwir anamek-ines, aman d udfel ad d-aɣlin deg waggur inggura n umwan (lexrif) neɣ deg ussan n yimezwura n tegrest, deg wagguren n Wamber akked Jamber.
Ma tegra, anamek-ines ageffur neɣ adfel ad d-wwten deg Yennayer akked Furar, di snat n talliyin-agi tettili-d tallit n uḥeggan i wazal n 15 wussan, aḥeggan deg-i yerguga yilef. Aḥeggan yettas-d deg waggur n yibrir, deg-s 7 wussan imezwura d iḥmayanen, 7 wussan ineggura d isemmaḍen, tifesniwin ttawḍent tikwal alarmi s ddaw yilem. D aman n uḥeggan i yeskarayen tuga (lqerḍ), ma xuṣṣen waman deg uḥeggan, tettxaṣṣa mliḥ tuga deg useggas-nni. Ma yella daɣen tegra lehwa n uḥeggan, tiswiɛin tettaṭṭaf alarmi d aggur n maggu, deg useggasen-nni yezmer ad texser tuga.
A-t-an ihi aseggas-agi, tagrest tegra, mazal taxriḍt n Sidi Rebbi tewseɛ. Yennayer yewwi-d yid-s adfel d asemmaḍ, d adfel ara yesṭerḍqen laɛwanṣar, ad crecren waman di tliwa, ad akin yemɣan yekmumsen, ad sswent tebḥrin, ad yeks lmal ad yefreḥ bab-is.
Tansa n Talsa
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn